Newsbook.com.mt jista' jikkonferma li l-pulizija llum kellmet lil Dun David Muscat b'rabta mal-kummenti omofobiċi li huwa għamel fuq Facebook ilbierah fil-konfront ta' persuni omosesswali. Dan ġie kkonfermat minn din il-kamra tal-aħbarijiet ma' sorsi qrib il-korp tal-pulizija. Fil-kumment tiegħu Dun David qal li tkun gay hu agħar milli wieħed ikun possedut, b'referenza għaż-żagħżugħ Abner Aquilina, l-allegat qattiel tat-tfajla Pollakka, Paulina Dembska li jirriżulta li ġiet stuprata u fgata minn Aquilina. Il-kumment ta' Dun David Muscat ġab kundanna mill-pubbliku, mill-NGOs u mill-Arċisqof inniffsu li dalgħodu talab maħfra lil kull min hu mweġġa' u jħossu ttradut mill-Knisja bil-kliem ta' Dun David Muscat dwar persuni gay. L-Arċisqof Charles Scicluna qal li ikkuntattjawh ħafna nies biex jesprimu d-dispjaċir, ir-rabja u d-diżgust tagħhom għal dak li dan is-saċerdot qal fuq Facebook. Din mhix l-ewwel darba li Dun David Muscat għamel kummenti ta' mibegħda. Fl-2019 kien iddeskriva lill-barranin li jaħdmu Malta bħala invażjoni, bl-Arċidjoċesi kienet qalet li d-dmir tagħha hu li tilqa' lill-immigranti li qed ifittxu ħajja aħjar, kif ilha tagħmel għal snin twal. F'risposta ufficjali ghall-mistoqsijiet ta' Newsbook.com.mt , il-pulizija qalet biss li l-Korp jinvestiga l-allegazzjonijiet kollha ta' natura kriminali li jiġu għall-attenzjoni tiegħu. F'dan l-istadju mhux magħruf kif il-pulizija mistennija tipproċedi. .td_uid_3_61d76a871038f_rand.td-a-rec-img{text-align:left}.td_uid_3_61d76a871038f_rand.td-a-rec-img img{margin:0 auto 0 0}